El Barri de Capità Uribarry inicia les seues festes el 14 de juny
2025-07-24

La comissió de festes del Barri de Capità Uribarry de Burjassot ja ho té tot preparat perquè, el divendres 14 de juny, comencen les tradicionals festes d’estiu. Unes festes que s’allargaran fins diumenge que ve 14 de juliol i en les quals no faltaran les activitats per a les xiquetes i els xiquets, els sopars de germanor o els campionats de jocs de taula.

El divendres 14 de juny, s’iniciaran les festes amb el sopar de cabasset en el barri per a donar pas, el dissabte 15 de juny a les 22.00 hores, a la presentació de la Reina de les festes que enguany és Sole Cuenca Carbonell. Després de la presentació, sobre les 23.00 hores, tindran lloc els play back. El diumenge 16 de juny, serà el taller de samarretes pintades i els pinta cares, a partir de les 11.00 hores.

Una setmana més tard, el divendres 21 de juny, hi haurà també sopar de cabasste i un karaoke que començarà a les 22.30 hores. El dissabte 22 de juny serà el dia de les paelles, que començaran a les 11.00 hores per a, a les 14.00 hores, passar a la degustació. Esta activitat té un cost de 5€. A la nit, després del sopar, serà la discomòbil, sobre les 22.30 hores. El cap de setmana es tancarà el diumenge 23 de juny amb la tradicional Color Fest i els jocs d’aigua, a partir de les 11.00 hores.

En la recta final de juny, el divendres dia 28, serà el sopar de “blanc i negre” i el concurs de postres que donarà pas als jocs de taula. Un dia més tard, el dissabte 29 de juny, a les 12.00 hores, tindrà lloc el popular “Quinto i Tapa” i, el diumenge 30 de juny, des de les 11.00 fins a les 13.00 hores tindrà lloc la II Masterclass de Zumba, impartida per Zin Mary i Zin Mandy.

Al juliol, el divendres 5 a partir de les 17.30 hores serà la gincana de jocs, donant pas al sopar i als jocs de taula que passaran el testimoni, el dissabte 6 de juliol al campionat de futbolí a partir de les 10.00 hores. Eixe mateix dia, a les 19.00 hores, serà el concurs de disfresses i el cercaviles pel barri, tancant la jornada amb el sopar i la discomòbil. El concurs d’arròs al forn serà el protagonista de les activitats del diumenge 7 de juliol, des de les 14.00 hores.

L’últim cap de setmana de festes començarà el divendres 12 de juliol, a les 17.30 hores, amb el taller de cuina “Màster Xef Júnior Capità Uribarry” que donarà pas al sopar i als jocs de taula. El dissabte 13 de juliol, després del sopar d’aniversari amb sorpreses, a les 23.3.0 hores, hi haurà un espectacle amb les actuacions de Miriam Soto, que farà un tribut al pop espanyol, i de l’humorista Blay.

Per a tancar els intensos caps de setmana festius, el diumenge 14 de juliol hi haurà matalassets d’aigua a partir de les 11.00 hores; matalassets dels quals també es podrà gaudir a la vesprada fins a les 19.30 hores, quan tindrà lloc la globotà, el berenar i la fi de festa.